## La Generalitat forma agents mediambientals en la metodologia per a investigar causes d’incendis forestals

*** Un total de 23 agents mediambientals inicien en l’Institut Valencià de Seguretat Pública i Emergències (IVASPE) una formació clau per a l’accés al Grup d’Investigació en Incendis Forestals
* L’IVASPE posa en marxa també una nova edició del curs selectiu d’accés a l’escala executiva dels cossos de Policia Local, amb la participació de 91 agents**

L’Institut Valencià de Seguretat Pública i Emergències (IVASPE) formarà agents mediambientals de la Conselleria de Medi Ambient, Infraestructures i Territori en la metodologia clau per a especialitzar-se en la investigació de les causes dels incendis forestals que es registren en la Comunitat Valenciana.

Així ho han explicat durant la inauguració d’esta activitat formativa, que torna a la programació de l’IVASPE, la secretària autonòmica d’Emergències i Interior, Irene Rodríguez, i el secretari autonòmic de Medi Ambient i Territori, Raúl Mérida.

El curs, que compta amb la participació de 23 agents mediambientals, versarà sobre matèries imprescindibles per a formar part del Grup d’Investigació d’Incendis, segons ha remarcat Irene Rodríguez.

L’alumnat adquirirà, en concret, nocions sobre protocols i instruccions en investigació d’incendis forestals tant des de la perspectiva de les evidències físiques com de les situacions de risc personal, així com sobre el comportament del foc i la indagació de les causes d’esta mena de sinistres aplicades a la prevenció i a la gestió forestal, i inclourà a més pràctiques de camp i pràctiques d’aula. La duració de la formació serà de 30 hores lectives.

La secretària autonòmica ha destacat que, amb esta línia formativa, els departaments d’Emergències i de Medi Ambient busquen “reforçar la col·laboració i la coordinació entorn d’un servici essencial” per a la protecció del territori.

Per la seua banda, el secretari autonòmic de Medi Ambient i Territori ha mostrat la seua satisfacció per poder celebrar, gràcies a la col·laboració amb la Conselleria d’Emergències, un nou curs formatiu dirigit als agents mediambientals. Mérida ha subratllat que els prop de 300 agents que treballen sobre el territori “constituïxen una garantia de protecció del medi ambient i faciliten la investigació de les causes quan es produïx qualsevol incident, com els incendis forestals”.

Així mateix, ha ressaltat que iniciatives com esta “són essencials per a continuar formant els agents i per a realçar la labor imprescindible que exercixen”. En este sentit, ha insistit en la importància de continuar enfortint la cooperació entre les dos conselleries en matèria de prevenció i extinció d’incendis dels incendis forestals.

**Curs selectiu de Policia Local**

D’altra banda, l’IVASPE ha iniciat també una nova edició del curs selectiu d’accés a l’escala executiva dels cossos de Policia Local, que compta amb la participació de 91 agents.

La secretària autonòmica d’Emergències ha explicat que l’activitat té una duració total de 350 hores lectives i s’estructura en dos fases. La primera, de 300 hores, es desenrotllarà en les instal·lacions de l’IVASPE a Cheste. La segona, de 50 hores, consistirà l’elaboració tutoritzada d’un treball d’investigació que culminarà amb la seua exposició davant un tribunal per a la seua avaluació final.

La formació combina continguts que capaciten l’alumnat en actuacions relacionades amb la policia judicial, com la intervenció policial amb menors, la violència de gènere o els delictes d’odi, i també en aspectes vinculats a les activitats de la policia científica, com les inspeccions oculars. Incorpora, a més, l’actualització de coneixements en intervencions en emergències, habilitats psicosocials o formació complementària sobre ciberdelinqüència i delictes d’usurpació i violació de domicili, entre altres matèries.

Irene Rodríguez ha agraït tant al personal docent com a l’alumnat el seu compromís amb la formació i el perfeccionament professional per a continuar aprofundint i avançant dins de les diferents escales i categories de la Policia Local.

Fecha: 27/10/2025